Endamê Konseya Rayberdişî ya KCKyî Sabrî Okî beşdarê bernameyê Rojeva Welat ê Stêrk TVyî bi û rojdem ercna.
Qiseykerdişê Okî ra beşêk wina yo:
''Dewleta tirke pê hêrişanê vera Garê armanc kerd ke herême de ca bida xo. La ê raştê gerîlayan ameyî û şoq bîyî. Netîceyê Garê girîng ê û hema zî yenê nîqaşkerdene. No seba dewleta tirke yeno manaya prosesêkê şikitişî. Îmkan û teknîkê înan hende xurt bîyî la reyna zî bin kewtî. No seba ma serkewtişêko pîl o. Têkoşînê Garê tarîx de cayê xo girewt.
Têgêrayîşo demokratîk ê kurdan tim bi hedefê dewlete. Destpêkî ra nata bi seyan sîyasetmedarê kurdî kişîyayî, tepişîyayî, tayê înan şîyî welatanê bînan. La têgêrayîşê demokrasî yê kurdan rayîrê xo ra fek vera nêda. Nika îqtîdarê AKP-MHPyî çinkerdişê sîyasetê kurdan vist dewre û têna nê rojdemî ser o vindeno. Bi hezaran merdimî erzîyayî zîndanan, hemserek, îdarekar, endam û hemşaredarê HDPyî tepişîyayî. Herinda HDPyî de kamyew partî estbîyêne rewî ra qedîyayêne. La HDP wayîrê kulturê xoverdayîşî yo.
Pê fezleke û qeyûman nê pê metodanê bînan zî ê nêeşkenê HDP werte ra wedarê. Ê nika seba qedînayîşê HDPyî gêrenê metodan la xîretê înan betal o.Beno ke ê do HDP biqefilnê. Seba naye plan kenê. La no çare nîyo. Ê çend merdiman bierzê zîndanan zî şaredarîyan xesp bikerê zî do nêeşkê netîce bigêrê.
Çunku kulturêko sîyasî yê kurdan awan bîyo. Her ke hêrişê vera sîyasetê kurdan zêdîyenê têkoşînê kurdan zî hende beno radîkal. Eke ê mîyanê hende krîzan de biwazê HDP biqefilnê ganî tay rîskan bigêrê.
Têgêrayîşê demokrasî yê kurdan û hêzê demokrasî yê Tirkîya ganî pê xo bawer bibê û bizanê ke peynîya îqtîdarî nêzdî ya. Nê hêriş  û barbarî nîşaneya qelsîya înan a. Eke hêzê demokrasî bi xurtî têkoşîn bikerê bi taybetî muxalefet wa wina bikero. CHP pê nê halê xo nêeşkeno muxalefet bikero.  CHP pê eşkerayîyanê xo yê peyênan mojneno ke o do verê AKPyî vejîyo. Xora oyo raşt no yo.
Ez xoverdayoxanê grevê vêşanîye selam kena. Ma pê bawer ê ke Hemleya 'Wext wextê azadîye yo' qetî do ser bikewa. Ganî têkoşîn, xoverdayîş û bedelî bêrê dayene. Sey şarê kurdî û PKKyî ma seba ney amade yê. Afrîkaya Başûre ra heta Îngilîstanî merdimî, roşnvîr, hunermendî wayîrê kampanyaya azadîye vejîyenê. Başûrê Kurdîstanî de 74 akademîsyenan seba azadîya Rayber Apoyî veng da.
Ganî na hemle wina dewam bikera. Bêguman ganî zêdêr xo rêxistin bikera. Mîsal her ca de îmzayî arê dîyenê. Nê îmzayî ge erşawîyenê Yewîya Ewropa (YE) ge zî erşawîyenê Neteweyanê Yewbîyayeyan (NY). Rojawan û Başûr de zî nê îmzayî her rey erşawîyenê cayêk. Wina nêbeno. Ganî îmzayî bierşawîyê cayêk ke tira ma netîceyêke bigêrê.
Raştî, felsefe, paradîgmaya Rayber Apoyî têna seba kurdan û şaranê Rojhelatê Mîyanênî nê seba pêro merdiman benê cewab. Neteweyî ameyoxê xo na felsefe de vînenê. Ganî ma felsefe û paradîgmaya Rayber Apoyî vila bikerê.
Ganî pêro parçeyê Kurdîstanî û kurdê teberê welatî wayîrê hemleya ma vejîyê. Ma kewtî menga adare, na menge seba têkoşînî germ a. Ganî kampanyayî bi xurtî, rêxistinî û radîkal dewam bikerê.''
